钦定古今图书集成/理学汇编/文学典/第066卷 > 胡旦
## 钦定古今图书集成/理学汇编/文学典/第066卷 > 胡旦

按《宋史儒林传》，“旦字周父，滨州渤海人。少有隽才，博
学能文辞，举进士第一，为将作监丞，通判昇州。时江
南初平，汰李氏时所度僧十减六七。旦曰：‘彼无田庐
可归，将聚而为盗。悉黥为兵。迁左拾遗，直史馆，数上
书言时政利病，出为淮南东路转运副使，知海州，逾
年召归’。”先是，卢多逊贬，赵普罢相，其夏，河决韩村，寻
复塞。旦献《河平颂》曰：“天祚我宋，以君兆民。配天成休，
惟尧与邻。粤有大水，昏垫下人。非曰圣作，孰究孰度？
蔽贤者退，壅泽者罪。我防大患，河岂云败？逆逊远投，
奸普屏外，圣道如堤，崇崇海内。帝曰守文，是塞是亲。
调尔卫兵，程是烝民。民以尽力，臣以勤职。役云其终，
河以之塞。唐尧怀山，实警神德。汉武宣防，实彰令式。
我塞长河，融流惠泽。明明圣功，万代成则。”太宗览颂，
有“逆逊奸普”之语，召宰相谓曰：“胡旦献颂，词意悖戾。
朕自擢于甲科，历试外任，所至无善状。知海州日，为
部下所讼，狱已具，适会大赦，朕录其材而舍其过，尚
令在近列，又领史职，乃敢恣胸臆，狂躁如此，其亟逐
之。”即贬殿中丞、商州团练副使。上《平燕议》曰：“今幽州
在北门之外，东封非国家所急，愿移其资以事北伐。
且天时地利、人事皆有可伐之意，岁之所临，其地受
福。今年春末至来年，岁在宋分；今年初秋至六年，镇
在燕分。从今年为备，至来春兴师。北兵之遇春夏，则
毡裘、皮履、羊弓、塞马不为用，而中原士卒素不能寒。
往北逢暄，筋力勇健。以勇健之士，驱不用之敌，承福
庆之时，讨灾殃之城，成功立事，在于此矣。”长淮以北，
太行以东，河冰罢灾，土地甚沃。因其丰实，收其谷帛，
减价以折纳，见钱以贵籴，官府多积，兵役无虞，用兵
丰财，可济大事。太原克复以来，于今七载，兵甲甚利，
士卒甚雄，夜寝晨兴，寒裘饥粟。若以促装之赐，发军
而用之，恩赏之赀，成功而赉之，可以齐心平敌，恢拓
旧境。幽州平土而负敌为势，必择四人分之方面，以
刚断勇毅者主之，选和平恭慎者一人部之。幽州之
北，皆是山谷，通人马者不过十处，领将士者亦择十
人，同行则共议兵机，分出则各司军事，寇来则同战
以驱逐，寇归则画疆以捍“蔽。苟塞断山路，馀寇在燕，
与大军相持，则迁延其时以度春夏，寇不能热，有退
无前。”使士之刚勇与才力者各为一将，多则分部扦
敌攻城，两尽其力，定其军名，实其军数，我寡彼多，则
力不胜；我实彼虚，则胜有馀。力均则较其地形，地均
则争其谋略，分明勇怯各致其用。以茶盐香药之价
十分减二，“从新者先卖于边城要路军马屯所，以刍
粟钱帛之价十分增二。纳货以出券者诣本场以交
货，得货者缘逐路以纳税。出往来四方之饶，为两地
费用之耗。”自然商得其利则买之于人，人得其资则
勤之于穑。故必民效兼倍之力，国贮九年之积，科拨
不假于度支，转般何劳于漕挽。刍粟之给，攻具“之用，
委输发运，以为后继。今将用二十万之众，役三十州
之民，愿陛下明降日月之信，先示雨露之泽。民知信
赏则悦而忘死，士得仰给则死而力战。如此，则逆垒
不足下，猾寇不足殄也。”起为左补阙，复直史馆，迁修
撰，预修《国史》。以尚书户部员外郎知制诰，迁司封员
外郎。有佣书人翟颖者，旦尝与之善，因为改姓名“马
周”，以为唐马周复出，上书诋时政，且自荐可为大臣。
又举材任公辅者十人，其辞颇壮，当时皆谓旦所为。
马周坐流海岛，旦亦贬坊州团练副使。坐擅离所部
谒宋白于鄜州，既被劾，特释之。徙绛州。稍复工部员
外郎、直集贤院，迁本曹郎中、知制诰、史馆修撰。素善
中官王继恩，为继恩草制，辞过美。继恩败，真宗闻而
恶之，贬安远军行军司马，又削籍流浔州。咸平初，移
通州团练副使，徙徐州。以祠部员外郎分司西京，又
为保信军节度副使。久之，以司封员外郎通判襄州。
封泰山，改祠部郎中。服母丧，既除，乃言父卒时，尝诏
夺哀从事，请追行服三年。已而失明。以秘书省少监致仕，居襄州，再迁秘书监，卒。旦喜读书，既丧明，犹令
人诵经史，隐几听之不少辍。著《汉春秋》《五代史略》《将
帅要略》《演圣通论》《唐乘家传》三百馀卷。斲大砚方五
六尺，刻而瘗之曰：“胡旦修《汉春秋》砚。”晚尤黩货，干扰
州县，持吏短长，为时论所薄。既死，子孙贫甚，寓柩民
间。皇祐末，知襄州王田为言于朝，得钱二十万以葬。
按《渑水燕谈录》：胡旦少有俊才，尚气凌物，尝语人曰：
“应举不作状元，仕宦不作宰相，虚生也。”随计之秋，郡
守坐中闻雁，赋诗曰：“明年春色里，领取一行归。”人皆
壮其言。明年果魁天下，终以忤物不登显位，以文辞
敏丽，见推一时。晚年病目，闭门闲居。一日，史馆共议
作《一贵侯传》，其人少贱，尝屠豕猪，史官以为讳之即
非实录，书之即难为辞。相与见旦，旦曰：“何不曰‘某少
尝操刀以割’”，示有宰天下之志。莫不叹服。

按《湘山野录》：胡文监旦丧明岁久，忽襄阳奏入，胡某
欲诣阙乞见，真宗许之。既到阙，王沂公曾在中书，谓
诸公曰：“此老利吻，若获对，必妄计时政。”因先奏曰：“胡
某瞽废日久，廷陛蹈舞失容，恐取笑于仗卫，乞令送
中书问求见之因。”真宗令中人阁门传宣，送旦于中
书，或有陈叙，具封章奏上。胡知必庙堂术也。至堂方
及席，沂公与诸相具诸生之礼，列拜于前，旦但长揖
方坐。沂公问丈曰：“近目疾增损如何？”胡曰：“近亦稍减，
见相公参政只可三二分来。”其人凉德，率此再问所
来之事，坚乞引对。中人再传圣语。既无计，但言襄阳
元书，乞赐一见。诸相曰：“此必不可得。”急具札子奏批
下，奉圣旨：依奏乞见，宜不允。